Nuoret antoivat vinkkejä talvipukeutumiseen: Pipo ei näytä hyvältä, paljaat nilkat näyttävät, käsiä voi pitää taskussa

Nuoriso on usein ulkona vain menossa sisään.

Talvi kiristää otettaan Suomesta, pakkanen paukkuu, viima hyytää, mutta nuorison päätä ei palele.

Nuoriso pitää kiinni tyylistään: paljas pää, paljaat kädet, paljaat nilkat.

Ehdoton pipottomuus ja hanskattomuus ovat pitkäaikaista nuorisokansanperinnettä, paljaat nilkat tuoreempaa ja siksi ehkä hätkähdyttävämpää.

Jos pipoa käytetään, sitä käytetään kesällä. Käyttäjät ovat poikia.

Talvella pipo on out. So last season.

Video: HSTV pyysi ammattilaisia riisuutumaan ja pukemaan pakkasvaatteet päälleen

Paljaat nilkat ovat Johanna Suomalaiselle, 17, ja Elli Salamalle, 16, puhtaasti ulkonäkökysymys. Ei kylmänsietokysymys.

Suomalainen muistelee paljasnilkkaisuuden olleen muotia jo ainakin pari vuotta.

– Hanskoja ja pipoa voi käyttää, jos pakkasta on kymmenen astetta, Suomalainen arvioi.

– Nyt tulimme vain ostoksille, ei olla niin paljon ulkona kuitenkaan.

– Se näyttää paremmalta, jos housut on käärittynä. Olen niin tottunut jo (paljaisiin nilkkoihin), Salama sanoo.

Salaman on vaikea kuvitella sellaista pakkasta, joka vaatisi nilkkojen kätkemistä.

– Ei se enää tunnu miltään.

Salama ei tykkää piposta.

– Se vaan ei näytä hyvältä.

Kädet voi sitä paitsi suojata muullakin tavalla kuin hanskoilla.

– Pitelen taskussa, Salama kertoo.

Katja Korhonen, 17, viihtyi viimassa nilkat paljaina ilman pipoa ja hanskat repussa.

– En ole löytänyt sellaisia talvikenkiä joita viitsisi käyttää, enkä tykkää käyttää pitkiä sukkia, Korhonen perusteli.

Video:Näin pakkasen purevuus vaikuttaa

Piponkäyttökynnyksensä Korhonen sanoo olevan korkealla, noin 20 pakkasasteessa.

– En vain henkilökohtaisesti tykkää piposta, siitä, miltä se näyttää päässä.

Yleisellä tasolla Korhonen on sitä mieltä, että ”kylmässä kannattaisi oikeasti laittaa lämpimästi päälle”.

– Jos vain viitsisi ja haluaisi. Minäkin voisin parantaa tapani. Ehkä joskus.

Lohjalainen Irina Kiviharju, 17, oli käymässä päiväseltään Helsingissä. Ilman pipoa ja hanskoja ja kesätennareissa.

– Ei tarvitse, kun ollaan enimmäkseen sisällä, Kiviharju selitti.

Tämä selitys tuntuu tutulta. Vaikuttaa siltä, että vanhempien ihmisten kauhistelemat alipukeutuneet nuoret ovat matkalla toisesta sisätilasta toiseen sisätilaan. Siis tilapäisessä välitilassa.

– Kyllä niissä pärjää, vaikka tulee vähän kylmä, Kiviharju arvioi lyhytvartisia kesätennareitaan.

– Pidän kyllä lämpimämpiäkin (jalkineita), mutta nyt tuli lähdettyä isommalle paikkakunnalle, Kiviharju kertoo.

Ninni Nurminen, 17, käyttää sen sijaan mieluummin talvikenkiä kuin monen ikätoverinsa suosimaa tennarit ja nilkkasukat -yhdistelmää.

Mutta pipoa ei.

– Se on epämukava ja hiukset ovat huonosti. Huppu on parempi, Nurminen sanoo.

Nurminenkin korostaa, ettei ”lyhyitä matkoja” varten jaksa pukeutua viimeisen päälle lämpimästi.

Elli Salama vasemmalla ja Johanna Suomalainen kylmänsiedoltaan karskeiksi karaistuneina.­

Elli Salaman nilkat viimassa.­

Katja Korhosen nilkat.­

Katja Korhonen kannustaa muita lämpimään pukeutumiseen.­

Irina Kiviharjun kesätennarit.­